KIRJALLINEN KYSYMYS E-3392/02

esittäjä(t): Astrid Thors (ELDR) komissiolle

(28. marraskuuta 2002)

Aihe: Epätoivotut mainosikkunat Windowsissa, henkilötietojen suojaaminen tietoverkoissa

Viime kuukausien ajan Windows-ohjelmistojen käyttäjiä ovat häirinneet näyttöön avautuvat mainosikkunat. Nämä ikkunat eivät tule sähköpostina eivätkä verkossa, vaan ne hiipivät sisään käyttöjärjestelmän takaovesta. Asiasta on kerrottu IT-viikon numerossa 14. marraskuuta 2002. Lehden mukaan mainos on tehty Direct Advertiser.com -nimisen yrityksen kehittämällä ohjelmalla. Ohjelma hyödyntää Windows Messenger -ohjelman ominaisuutta, jonka tarkoituksena oli alun perin, että käyttäjät voisivat lähettää tiedotuksia ylläpidolle (webmasterille). Messenger-ominaisuus kuuluu Windows 2000-, NT- ja XP-ohjelmiin.

Onko komissio sitä mieltä, että äskettäin hyväksytty direktiivi henkilötietojen suojasta tietoverkoissa suojaa kuluttajia riittävästi näiltä ikkunoilta?

Erkki Liikasen komission puolesta antama vastaus

(27. tammikuuta 2003)

Kysymyksessä mainitut Direct Advertiser.com -ohjelman avulla lähetetyt mainosviestit eivät ole henkilötietojen käsittelystä ja yksityisyyden suojasta sähköisen viestinnän alalla 12. heinäkuuta 2002 annetussa parlamentin ja neuvoston direktiivissä 2002/58/EY (sähköisen viestinnän tietosuojadirektiivi)(1) sähköpostista annetun määritelmän mukaisia. Määritelmä kattaa vain viestit, jotka voidaan tallentaa vastaanottajan päätteelle, kunnes vastaanottaja on vastaanottanut ne. Sähköpostin määritelmä ei koske viestejä, jotka ovat riippuvaisia siitä, että vastaanottaja on yhteydessä verkkoon, ja jotka häviävät, jos hän ei ole. Sen seurauksena uudessa direktiivissä ei säädetä tällaisten vastaanottajan mahdollisuudesta suostua ottamaan vastaan viestejä (13 artiklan 1 kohta), vaan siinä annetaan sen sijaan jäsenvaltioiden valita vastaanottajan suostumukseen tai kieltoon perustuvan järjestelmän (13 artiklan 3 kohta). Direktiivin suostumukseen tai kieltoon perustuvien säännösten on oltava voimassa viimeistään 1. marraskuuta 2003.

Direct Advertiser.com selittää verkkosivustossaan, miten Windows-ohjelmiston käyttäjät voivat estää viestien pääsyn päätteelleen poistamalla Windows Messenger -ohjelman käytöstä. Nämä tiedot olisi annettava myös ohjelman avulla lähetettävissä viesteissä ja tarjottava näin vastaanottajille uudessa direktiivissä säädetty kieltoon perustuva valintamahdollisuus rajoittamatta tiukempien kansallisten suostumukseen perustuvien vaatimusten soveltamista.

Lisäksi näyttää siltä, että Windows Messenger -ohjelma ei ole missään tapauksessa tarkoitettu kolmansien osapuolien käyttöön ei-toivottujen viestien lähettämiseksi ja että Direct Advertiser.com -ohjelmisto käyttää sitä epäasianmukaisesti takaovena mahdollisten asiakkaiden päätteelle pääsemiseen. Komissio käy parhaillaan teollisuuden kanssa vuoropuhelua henkilökohtaisia tietoja ja yksityisyyttä

koskevista kysymyksistä ja aikoo edelleen korostaa sitä, että ohjelmistot on suunniteltava yksityisyyttä suojaaviksi. Niiden oletusarvot on myös asetettava niin, että käyttäjät pystyvät riittävän hyvin valvomaan kolmannen osapuolen pääsyä päätteelleen ja päätteelle tallennettuihin tietoihin.

(1) EYVL L 201, 31.7.2002.